Odense: En tilsyneladende helt rutinemæssig patruljeopgave ved indvandrerbanden Black Armys klubhus på Nyborgvej udviklede sig mandag aften dramatisk, da patruljevognen pludselig blev bombarderet med sten.

- Vi har en vogn derude i en hel almindelig politiforretning, da de pludselig bliver beskudt med sten. De vælger så at køre over på tanken over for klubhuset, og her bliver de igen ramt af flyvende sten, fortæller vagtchef ved Fyns Politi, Hans Frederiksen.

Stenkasteriet skete klokken 21.30, og fordi der var mørkt, kunne politiet ikke se, hvor stenene kom fra.

- Vi ved, at patruljevognen blev ramt ved klubhuset, men hvor stenene er kastet, fra og hvem der kastede dem, ved vi ikke, siger Hans Frederiksen.

Stenene var på størrelse med golfbolde, og de gav patruljevognen flere buler. De pågældende betjente var dog ikke i fare under stenkasteriet.